  Анжелика Тихонова корреспондент Туэ 1-10 гудырикошконэ Башкириысь Татышлы ёросысь Вязовка черкогуртысь В. М. Комаров нимо тазалыкез кыдатонъя нылпи лагерьын быгатонлыко удмурт нылпиослы улосвылкуспо «Усточикар» лагерь ортчоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Сменае пыриськись пиналъёс понна пӧртэм ӧръёс ужалозы: эстрада; журналистика; удмурт дӥсь дизайн; фольклор; суредаськон; кызьпу туен вырон. Нылпиос понна рольёсъя шудонъёс ортчытъялозы, сям-йылолъёсты, йӧскалык кырӟанъёсты, эктонъёсты дышетозы. Озьы ик соос удмурт лулчеберетысь туала тенденциосын тодматскозы, асьсэлэсь быгатонлыкъёссэс возьматыны луонлык басьтозы. Лагерез Башкириысь лулчеберетъя министерствоен но егитъёсын ужан политикая но спортъя кенешен валче удмуртъёслэн йӧслыкъя но лулчеберетъя элькун центрзы ортчытэ.  Тегъёс: Дышетон пиналъёс Башкирия удмуртъёс гужем  